Γιώργος Βακουφτσής

Tα πρώτα βήματα

Ξεκίνησε το ποδόσφαιρο το 1993 από τα τμήματα υποδομής της ομάδας του Μεγαλοχωρίου.Οι καλές του εμφανίσεις προξένησαν το ενδιαφέρον του τμήματος σκάουτινγκ του Παναθηναϊκού και το καλοκαίρι του 1995 ο υπεύθυνος του σκάουτινγκ των πρασίνων Βέλιμιρ Ζάετς δίνει την έγκρισή του για την ολοκλήρωση της μεταγραφής.Στον Παναθηναϊκό παραμένει έως το 1999 χωρίς όμως να καταφέρει να πάρει χρόνο συμμετοχής στην επαγγελματική ομάδα.Εν τω μεταξύ,οι εμφανίσεις του με την Εθνική Νέων προξένησαν το ενδιαφέρον αρκετών συλλόγων του εξωτερικού όπως η Ουντινέζε,η Γιουβέντους,η Φίτεσε,η Άιντραχτ Φρανκφούρτης και η Λανς (στις δύο τελευταίες είχε δοκιμαστεί αφήνοντας καλές εντυπώσεις) για να αποκτηθεί τελικά από την Φιορεντίνα κατά τη χειμερινή μεταγραφική περίοδο της σεζόν 1998/99 υπογράφοντας για 4,5 συν 2 χρόνια έναντι 450 εκατομμυρίων δραχμών.

Στην Ιταλία

Στην Φιορεντίνα έμεινε μέχρι το 2002.Κατά τη θητεία του στην ομάδα της Φλωρεντίας του δόθηκε το προσωνύμιο «Έλληνας Μπατιστούτα» (πιθανότατα λόγω της παρόμοιας σωματοδομής με τον Αργεντίνο αστέρα και συμπαίκτη του Γκαμπριέλ Μπατιστούτα) χωρίς όμως να καταφέρει ποτέ να δικαιώσει αυτόν τον χαρακτηρισμό.Αγωνίστηκε συνολικά σε 9 αγώνες πρωταθλήματος με τη φανέλα των βιόλα χωρίς να καταφέρει να βρει το δρόμο προς την αντίπαλη εστία.
Την περίοδο 2000/01 παραχωρήθηκε δανεικός για έξι μήνες στην Ραβένα Κάλτσιο (5 συμμετοχές και ένα γκολ) ενώ την επόμενη σεζόν παραχωρήθηκε πάλι δανεικός κατά τη χειμερινή μεταγραφική περίοδο,αυτή τη φορά στον Ηρακλή,με στόχο να βοηθήσει την ομάδα της Θεσσαλονίκης να εξασφαλίσει την έξοδο στο Κύπελλο ΟΥΕΦΑ.Παρά το γεγονός πως τελικά η ομάδα εξασφάλισε την έξοδο στην Ευρώπη,η παρουσία του Βακουφτσή ήταν κατώτερη του αναμενόμενου (1 γκολ σε 11 συμμετοχές) για αυτό και δεν ενεργοποιήθηκε η οψιόν αγοράς του ποδοσφαιριστή.

Στην Κύπρο

Τα οικονομικά προβλήματα του συλλόγου της Τοσκάνης είχαν ως αποτέλεσμα τον υποβιβασμό του συλλόγου στην Τέταρτη Κατηγορία του ιταλικού πρωταθλήματος και την αποδέσμευση του Βακουφτσή.Επόμενος σταθμός της καριέρας του ήταν ο ΑΠΟΕΛ στον οποίο έμεινε ως το 2005 πετυχαίνοντας 23 τέρματα σε 49 αγώνες και πανηγυρίζοντας την κατάκτηση ενός Πρωταθλήματος το 2003/2004 καθώς και του Σούπερ Καπ του 2004 που διεξήχθη στη αρχή της επόμενης σεζόν. Επόμενος σταθμός της καριέρας του ήταν η μεγάλη αντίπαλος του ΑΠΟΕΛ,Ομόνοια, γεγονός που προκάλεσε την έντονη αντίδραση των φίλων των «πορτοκαλί». Με την Ομόνοια αγωνίστηκε για δύομιση σεζόν πετυχαίνοντας 29 γκολ σε 64 συμμετοχές.

Επαναπατρισμός

Τον Ιανουάριο του 2008 επέστρεψε έπειτα από 5 χρόνια στο ελληνικό πρωτάθλημα,φορώντας αυτή τη φορά τη φανέλα του Εργοτέλη.Μέχρι το τέλος της σεζόν 2007/08 κατάφερε να πετύχει 2 γκολ σε 13 συμμετοχές ενώ την επόμενη περίοδο αγωνίστηκε σε 16 παιχνίδια χωρίς να καταφέρει να σκοράρει.Το πρώτο μισό της σεζόν 2009/10 αγωνίστηκε στην Σκόντα Ξάνθη,το γεγονός όμως πως δεν υπολογιζόταν στο βασικό σχήμα (μέτρησε μόλις 3 συμμετοχές και αυτές ως αλλαγή) είχε ως αποτέλεσμα να αποδεσμευθεί τον Ιανουάριο από την ακριτική ομάδα. Επόμενος σταθμός της καριέρας του ήταν η Αναγέννηση Καρδίτσας, ομάδα Β' Εθνικής, στην οποία αγωνίστηκε μέχρι το τέλος της αγωνιστικής περιόδου 2009/10, χωρίς όμως να καταφέρει να κάνει αισθητή την παρουσία του (13 συμμετοχές και 1 γκολ).
το καλοκαίρι του 2010 αποκτήθηκε από τη Νίκη Βόλου, ομάδα Γ' Εθνικής, αλλά τον Ιανουάριο αποχώρησε,επιστρέφοντας στην Κύπρο και συγκεκριμένα στην ΠΑΕΕΚ, ομάδα Β΄ κατηγορίας, χωρίς όμως να καταφέρει να κάνει αισθητή την παρουσία του με αποτέλεσμα στα τέλη Φεβρουαρίου να αποτελέσει παρελθόν.

Σε επίπεδο εθνικών ομάδων

Ο Γιώργος Βακουφτσής διετέλεσε κατά το παρελθόν μέλος των Εθνικών αντιπροσωπευτικών συγκροτημάτων Παίδων,Νέων και Ελπίδων με ιδιαίτερη επιτυχία.